[{"text_idx": "#000002", "text": "Matsalu ku\u0308las elava maadlustreeneri Janar So\u0303bra pere elu on eriolukord ko\u0303vasti muutnud \u2013 to\u0308o\u0308d ei ole vo\u0303i tuleb seda teha kodus, kolm last on e-o\u0303ppel ja kutsikas Zorro ka\u0308ib veebikoolis."}, {"text_idx": "#000003", "text": "\u201eMis ma ikka teen \u2013 passin kodus ja kirjutan magistrito\u0308o\u0308d,\u201d u\u0308tleb So\u0303ber neljapa\u0308eva, 19. ma\u0308rtsi hommikul, kui helistan ja ku\u0308sin, kuidas tal la\u0308heb."}, {"text_idx": "#000004", "text": "So\u0303ber ise on jalavigastuse pa\u0308rast kodune juba poolteist na\u0308dalat, tema keskkonnaametnikust abikaasa Nele to\u0308o\u0308tab kodus neljandat pa\u0308eva. Va\u0308iksemad lapsed, Liisbeti ja Sanderi, kes ka\u0308ivad Lihula gu\u0308mnaasiumis, ja\u0308tsid vanemad koju juba reedel, kui kool oli viimast pa\u0308eva avatud. Pere kolmas laps \u2013 Pa\u0308rnu Koidula gu\u0308mnaasiumi 10. klassi poiss Markus \u2013 jo\u0303udis bussiga reede o\u0303htul."}, {"text_idx": "#000006", "text": "\u201eEurovision ja\u0308a\u0308b ka a\u0308ra,\u201d ohkab So\u0303ber. \u201eSeda me oleme ikka alati vaadanud!\u201d"}, {"text_idx": "#000007", "text": "So\u0303bra ka\u0308e all treenis 40 last pisikestest po\u0303nnidest abiturientideni \u2013 trennid esmaspa\u0308evast reedeni igal o\u0303htul, iga na\u0308dalavahetus vo\u0303istlused, koosolekud La\u0308a\u0308neranna volikogu liikme ja hariduskomisjoni esimehena, treenerite koolitused Tallinnas. Pereema Nele startis igal hommikul enne kella kaheksat \u2013 nooremad lapsed kooli, ise Penijo\u0303ele to\u0308o\u0308le, kella nelja paiku kontorist koju."}, {"text_idx": "#000009", "text": "Seitsmendat pa\u0308eva pead-jalad koos elamise kohta u\u0308tleb So\u0303ber, et tegelikult pole neil ha\u0308da midagi. \u201eAinult uni la\u0308heb kole vara a\u0308ra, kell kuus. See on see, et ei va\u0308si a\u0308ra,\u201d kahetseb So\u0303ber. Et aega mitte raisku lasta, istubki ta igal hommikul kell kuus arvuti taha ja kirjutab Tartu u\u0308likooli koolikorralduse eriala magistrito\u0308o\u0308d, neli-viis tundi jutti. \u201eMina to\u0303usen veidi enne seitset,\u201d u\u0308tleb Nele, kellel samuti tuleb nu\u0308u\u0308d kodus to\u0308o\u0308tada. Lapsed magavad kauem \u2013 u\u0308heksa-ku\u0308mneni. \u201eJa kus lapsed praegu on?\u201d uurin. \u201eKoolis!\u201d teatab So\u0303ber reipalt. \u201eKoolis\u201d ta\u0308hendab teisel korrusel, o\u0303pikute-vihikute ja arvuti-mobiilide taga."}, {"text_idx": "#000011", "text": "Intervjuu ajal ka\u0308ib tu\u0308druk kolm korda no\u0303u ku\u0308simas, sest eesti keeles on saabunud u\u0308lesanne \u2013 \u201eKass Tirka unena\u0308gu\u201d: pane komad \u2013, aga vanemad annavad intervjuud. Solvunud laps la\u0308heb minema, paneb iga koma ta\u0308pselt o\u0303igesse kohta ega vaja enam elu lo\u0303puni mitte kellegi abi."}, {"text_idx": "#000012", "text": "9. klassi poiss Sander ka\u0308ib vahepeal ku\u0308simas, kas ta saaks printida.\nSo\u0303ber ra\u0308a\u0308gib, et Liisbeti klaveritunniks pandi klaveri juurde statiiv ja selle otsa telefon, et o\u0303petaja na\u0308eks ja kuuleks, mida laps klaveri taga teeb. \u201eEks ta va\u0308he konarlik oli,\u201d naerab Nele So\u0303ber. Klaveritunni otseu\u0308lekanded aga sunnivad ka teisi pereliikmeid ta\u0308helepanelikkusele ja korrale \u2013 ei saa ju lugupeetud klaveripedagoogi silme alla elutuppa sisse sadada pidz\u030caamas, kohvikruus ka\u0308es."}, {"text_idx": "#000014", "text": "15aastase Sanderi ja 17aastase Markuse kooliasjadega on vanemad va\u0308hem kursis. Kui Liisbet tegeleb ainetega tunni kaupa \u2013 tund matemaatikat, tund eesti keelt \u2013, siis suuremad pa\u0308eva kaupa, iga pa\u0308ev uus aine. \u201eVist oli poistel nii,\u201d u\u0308tleb So\u0303ber. \u201eAga vo\u0303ibolla ei olnud ka. Eks see su\u0308steem neil alles kujuneb va\u0308lja.\u201d"}, {"text_idx": "#000016", "text": "\u201eEriolukord on paras usalduse proovikivi,\u201d u\u0308tleb So\u0303ber."}, {"text_idx": "#000017", "text": "Kaugo\u0303ppele pidi ja\u0308a\u0308ma ka koer Zorro \u2013 viiekuune labrador. Kui varem ka\u0308is Nele So\u0303ber Zorroga iga na\u0308dal Pa\u0308rnus koertekoolis, siis nu\u0308u\u0308d tuleb teisiti hakkama saada \u2013 ega siis kutsika haridustee saa eriolukorras pooleli ja\u0308a\u0308da. Zorro o\u0303petajagi paneb uued trikid veebi ja So\u0303ber o\u0303petab need o\u0303ue peal vo\u0303i toas Zorrole selgeks."}, {"text_idx": "#000019", "text": "\u201eTa\u0308na o\u0303ppisime lamamist ja seda, et toitu ei tohi vo\u0303tta enne, kui on lubatud,\u201d u\u0308tleb So\u0303ber. Imelik ku\u0308ll, aga Zorrole (\u201eRetriiver,\u201d u\u0308tleb Janar. \u201eEi ole retriiver, labrador on,\u201d u\u0308tleb Nele.) na\u0308ib koduo\u0303pe sobivat \u2013 o\u0303petus hakkavat tu\u0308kk maad kergemini ku\u0308lge kui pa\u0308riskoolis Pa\u0308rnus. Koera o\u0303petamine ja temaga jalutamine on omamoodi trenni eest. \u201eMeil on see viie-kuuekilomeetrine ring Keemule ja tagasi,\u201d u\u0308tleb Nele. Et Janar alles paraneva jala pa\u0308rast pikka maad ka\u0308ia ei saa, on temal abiks kummilint ja ka\u0308epidemetega rull \u2013 sobivat korraga nii mudilasele kui ka olu\u0308mpiavo\u0303itjale, kui osata nendega u\u0308mber ka\u0308ia. So\u0303ber treenerina oskab."}, {"text_idx": "#000020", "text": "\u201eMingis mo\u0303ttes oli meie kukkumine isegi pehmem. Me elame maal, la\u0308hedal pole naabreid ega aktiivset seltsielu, millest peaks loobuma,\u201d u\u0308tleb Janar So\u0303ber. Samas \u2013 eriolukord mo\u0303jub, tahes vo\u0303i tahtmata. \u201eEile ka\u0308isin esimest korda inimeste hulgas Lihulas poes, ta\u0308itsa imelik oli,\u201d u\u0308tleb So\u0303ber. \u201eTundsin, et ei julge kellelegi teregi o\u0308elda. Va\u0308ga veider tunne.\u201d\nTered said siiski o\u0308eldud ja toit ostetud, kuigi... \u201eMe ka\u0308imegi harva poes, ostame na\u0308dala varu korraga,\u201d u\u0308tleb So\u0303ber. Aga eriolukorras viieliikmelisele perele ka\u0308ruta\u0308it kaupa ostes tundis ta end taas imelikult \u2013 nagu oleks ostupaanikas. \u201eKohe ta\u0308itsa piinlik oli,\u201d tunnistab So\u0303ber. Vetsupaberivaru oli o\u0303nneks olemas, nii et see ha\u0308bi ja\u0308i sel korral a\u0308ra. Silma ja\u0308id Lihula kohta ebaharilikud kaks politseiautot ja undav kiirabimasin."}, {"text_idx": "#000022", "text": "Toitu kulub kodus olles rohkem \u2013 see neetud ahvatlus ku\u0308lmkapi vahet ka\u0308ia! \u201eNo ja mingid isud tekivad. Kaua sa seda putru ikka so\u0308o\u0308d, tahaks pitsat ja o\u0303lut,\u201d naerab So\u0303ber. Kui juhe magistrito\u0308o\u0308 taga kokku jookseb, hakkab ta su\u0308u\u0308a tegema. \u201eOlen lugenud, et selline pead-jalad koos elamine kammib lo\u0303puks sassi, aga ma ei tea \u2013 meil ruumi on, kui tahad, la\u0308hed o\u0303ue, maakoht ju. Ei maksa u\u0308le ka dramatiseerida. See asi ei ole nii hull!\u201d U\u0308ks, mis aitab \u2013 va\u0308hem uudised. \u201eVaatame \u201eAktuaalset kaamerat\u201d ja uudistevoogu ei ja\u0308lgi. Alguses oli huvitav, aga see va\u0308sitab a\u0308ra,\u201d u\u0308tleb Janar So\u0303ber. U\u0308ks reegel on: iga pa\u0308ev tund aega o\u0303ues."}, {"text_idx": "#000023", "text": "Aga pere kass Zlatan Ibrahimovic\u0301, kuidas tema kriisiajal hakkama saab? Zlatanist ei ole me so\u0303nagi ra\u0308a\u0308kinud, ja ta\u0308itsa ilmaasjata. Alustada tulnuks just temast, sest soliidses eas Ibrahimovic\u0301il on kogemused. Tema on eriolukorda stoilise rahuga talunud kuude kaupa \u2013 vaese Zlatani eriolukord, kriis ja koroona on koer!"}, {"text_idx": "#000032", "text": "Parimad teatejooksjad ka\u0308ivad Ridala koolis"}, {"text_idx": "#000033", "text": "O\u0303dede o\u0303pe la\u0308ks Haapsalus ka\u0308ima"}, {"text_idx": "#000035", "text": "La\u0308a\u0308ne Elu paberleht neljapa\u0308eval, 2. veebruaril"}]